夢伯收文公
作者：秦觀
朝代：宋

paragraphs: 昨夜夢故人，心顔少歡趣。
自嗟棄有司，却言歸山路。
君王下明詔，群英翕爭赴。
焦鵬共揮翮，跛鱉亦騁步。
擾擾天地間，飛鳥不知數。
何意獨蕭條，命與時相忤。
空復蔽馬牛，不爲匠人顧。
昔爲土中花，行待東風煦。
今爲簷下草，遠矣霑秋露。
老母鬢成絲，寒妻被無絮。
歲暮多嚴風，絺綌將焉度。
覺來不復見，撫枕淚如注。
安得萬頃波，活此舟中鮒。